歸去來
作者：田錫
朝代：宋

paragraphs: 歸去來，詩不云乎，王事一埤遺我兮。
終日孜孜，心力疲勞齒髮衰。
爾今已年五十二，前去七十幾多時。
爾性雖拙頗好學，爾才雖短頗好詩。
文學歌詩之外非樂爲。
金門玉堂若無分，隨分官職胡不歸。
苟能遣得婚嫁累，又何苦憂伏臘資。
爾不聞仲尼曰，飯疏食飲水。
曲肱而枕之，樂亦在其中，浮雲富貴非爾宜。
表聖表聖，爾當念茲而在茲，勿使無其實而有其詞。
爾若捨靈龜而觀朵頤，無乃見爾癡爾癡。